CELEX: 32021D1025
Language: el
Date: 2021-06-21 00:00:00
Title: Απόφαση (ΚΕΠΠΑ) 2021/1025 του Συμβουλίου της 21ης Ιουνίου 2021 που τροποποιεί την απόφαση (ΚΕΠΠΑ) 2017/809 για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους

24.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 224/22
               
            
         ΑΠΟΦΑΣΗ (ΚΕΠΠΑ) 2021/1025 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         που τροποποιεί την απόφαση (ΚΕΠΠΑ) 2017/809 για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 11 Μαΐου 2017 το Συμβούλιο εξέδωσε την απόφαση (ΚΕΠΠΑ) 2017/809 (1), η οποία προβλέπει περίοδο εφαρμογής 36 μηνών από την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3 της εν λόγω απόφασης, για τα προγράμματα που αναφέρονται στο άρθρο 1 αυτής.
                  
               
                     (2)
                  
                  
                     Στις 16 Ιουνίου 2020 το Συμβούλιο εξέδωσε την απόφαση (ΚΕΠΠΑ) 2020/795 (2) που τροποποιεί την απόφαση (ΚΕΠΠΑ) 2017/809 παρατείνοντας την περίοδο εφαρμογής της απόφασης έως τις 10 Αυγούστου 2021.
                  
               
                     (3)
                  
                  
                     Στις 26 Μαρτίου 2021 το Γραφείο Αφοπλισμού των Ηνωμένων Εθνών (ΗΕ) (UNODA), το οποίο έχει την ευθύνη της τεχνικής εφαρμογής των προγραμμάτων που αναφέρονται στο άρθρο 1 της απόφασης (ΚΕΠΠΑ) 2017/809, ζήτησε παράταση οκτώ μηνών της περιόδου εφαρμογής της εν λόγω απόφασης. Η αιτηθείσα παράταση θα επέτρεπε στο UNODA να συνεχίσει να παρέχει συνδρομή στα κράτη μέλη των Ηνωμένων Εθνών για την εφαρμογή της απόφασης 1540 (2004) του Συμβουλίου Ασφαλείας των Ηνωμένων Εθνών («ΑΣΑΗΕ 1540»), να συμβάλει περαιτέρω στην εν εξελίξει συνολική επανεξέταση, να συνεχίσει να παρέχει συνδρομή στην επιτροπή του Συμβουλίου Ασφαλείας των Ηνωμένων Εθνών που συγκροτήθηκε με την ΑΣΑΗΕ 1540 μέχρι τη λήξη της ισχύουσας εντολής της στις 28 Απριλίου 2022, και να μετριάσει τις ζημίες που προκύπτουν από προγράμματα που παραμένουν ανολοκλήρωτα λόγω της πανδημίας COVID-19.
                  
               
                     (4)
                  
                  
                     Η συνέχιση των προγραμμάτων που αναφέρονται στο άρθρο 1 της απόφασης (ΚΕΠΠΑ) 2017/809 του Συμβουλίου δεν έχει καμία επίπτωση όσον αφορά τους χρηματοοικονομικούς πόρους έως τις 25 Απριλίου 2022.
                  
               
                     (5)
                  
                  
                     Η απόφαση (ΚΕΠΠΑ) 2017/809 του Συμβουλίου θα πρέπει, συνεπώς, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 5 παράγραφος 2 της απόφασης (ΚΕΠΠΑ) 2017/809 του Συμβουλίου αντικαθίσταται από το ακόλουθο κείμενο:
            
               
                  «2.   Η παρούσα απόφαση λήγει στις 25 Απριλίου 2022.».
               
            
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση (ΚΕΠΠΑ) 2017/809 του Συμβουλίου, της 11ης Μαΐου 2017, για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους (ΕΕ L 121 της 12.5.2017, σ. 39).
         
            (2)  Απόφαση (ΚΕΠΠΑ) 2020/795 του Συμβουλίου, της 16ης Ιουνίου 2020, που τροποποιεί την απόφαση (ΚΕΠΠΑ) 2017/809 για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους (ΕΕ L 193 της 17.6.2020, σ. 14).